text: Brækkede nakken på ferie
  13 februar 2011 kl. 13.27
  Ung mand fra Fredericia dræbt ved skiulykke.
  En 18-årig elev fra International Business College i Fredericia er død på en skiferie i Livigno i Italien. 
  Det italienske nyhedsbureau ANSA skriver, at danskeren forulykkede kort før klokken 10 lørdag formiddag, da han var på vej ned ad Pedretti-pisten. 
  Den unge skiløber styrtede og ramte med voldsom kraft en wire på sikkerhedshegnet ved kanten af pisten.
  Han brækkede nakken og døde på stedet.
  Ifølge ANSA var det et solouheld, men vidner har til italiensk politi oplyst, at ulykken kan skyldes høj fart.
  